Droždźij

**Droždźij** ( *Drehsa*) je hornjołužiska wjes z něhdźe 250 wobydlerjemi we wuchodźe Budyskeho wokrjesa, kotraž słuša wot lěta 1994 k městu Wósporkej.

## Geografija
Wjes leži w Hornjołužiskich honach na woběmaj bokomaj Droždźijskeje wody při jeje wustupje z pahórčiny do nižiny. Lěsna dolina rěčki ma nade Droždźijom charakter skalneje wudrjeńcy z hač do 20 metrow wysokimi sćěnami z granodiorita. Rěčka wužórli so z třoch žórłow na Wadečanskich, Bukečanskich a Trjebjeńčanskich honach a spaduje na 8,5 km dołhim běhu sylnje wot 288 na 154 metrow nad mórskej hładźinu.

Susodne wsy Droždźija su Worcyn w sewjerozapadźe, Rodecy a Wawicy w juhowuchodźe, Wadecy w juhozapadźe a Kumšicy w zapadźe.

### Ležownostne mjena
Michał Rostok naliči 1887 slědowace serbske ležownostne mjena w Droždźiju: Hajk, Lada, Pastwišća, Pola kamjenja, Pola škowrončej horje, Pola psowej hory, Murjowana, Pola Marka, Pod Markom, Bjenadźic hora, Hawšec studnička, Bjenadźic Hóršawa, Dubina hórka, Pola hornjeho wara, Pola Tempela, Čechi, Hatki, Krušwicec dołki, Langec hora, Tórnawa, Pola kalkoweje pjecy, Burske pola, Kuric hora, Pola delnich kerkow, Swinjace ladko, Smokrow, Pola Worcyna, Wulke polo, We wjerbinkach, Šuntyrka, Skoršawy, Langec dołki, Křižow, Hóršawy, W Fifonjach, Pola hermanskeho puća, Pola Pajkec brězyny, Pjelchata, W žłobach, Dołhe wosrědki, Na Měrćinec, Na wuwrotach, Pola topoła, Pola duba, Pola Zmodlčki, Krušwicec łuka, Njechornska łuka, Kumšiska łuka, Knjenina łuka, Złótnica, Rizl-łuka, Piwarska łuka, Pod Skoršawami, Trjebjeńska łuka, Delnje łuki, Korčmarjec łuka, Pola dubika, Wišnjowa hora, Na hórkach, Pola Polencec pola, W Firdonjach.

## Stawizny

Južnje Droždźija nadeńdźechu w lěsu wulke rownišćo ze zažneje železoweje doby. Wjeska załoži so jako serbske sydlišćo w dole, naspomni so pak k prěnjemu razej hakle w lěće 1400 zwisujo z wosobami z wěsteho *Dresaw, Drosaw, Drasaw* abo *Draesaw*. Ryćerkubło tu w prěnich lětstotkach po zdaću njebě, tak zo naspomni so w lěće 1624 jenož jednotliwe kubło a 1658 wudwór.

We 18. lětstotku załoži so Droždźijske ryćerkubło, kiž měješe w slědowacymaj lětstotkomaj ležownostne knjejstwo we wjesce. Kubło wobsedźeše w lěće 1810 štyri konje, šěsć wołow, 20 kruwow, ćelatko, 200 wowcow a dwě swinjeći. W gmejnje bydlachu w tutym lěće 26 burskich swójbow, młynkaj, korčmar, kowar, blidar a sydom dnjowskich dźěłaćerjow.

1847 kupi Berlinski bankownik Droždźijski hród. Dalši wobsedźer, wužiwajo hród jako lětne wočerstwjenišćo, da připrawjeć w druhej połojcy 19. lětstotka hrodowski park. Wot 1925 do 1934 słužeše kubło Pomorčanskej ratarskej pospytowarni. Po Druhej swětowej wójnje rozdźěli so na wósom nowoburskich dworow. W hrodźe zaměstni so w NDRskim času dźěsćownja „Liselotte Herrmann“.

Dnja 17. junija 1923 załožichu Droždźijčenjo swójsku sokołsku jednotu.

### Wjesne mjeno
Wjesne mjeno je serbskeho pochada a přińdźe pak wot wosoboweho mjena *Drož* w zmysle „tón drohi“ (přirunaj swójbne mjeno *Drožk*), pak wot droždźow. W tym padźe by so na połoženje sydlišća w dolinje z błóćanej, hlinjanej – droždźam podobnej – pódu poćahowało.

## Wobydlerstwo

Po Mukowej statistice měješe Droždźij we 1880tych lětach 304 wobydlerjow, mjez nimi 272 Serbow (89&nbsp;%) a 32 Němcow. Arnošt Černik zwěsći 1956 serbskorěčny podźěl wobydlerstwa Droždźijskeje gmejny wot jenož hišće 46,2&nbsp;%.

W lěće 1925 bě mjez 309 wobydlerjemi 300 ewangelskich a sydom katolskich. Ewangelscy wěriwi přisłušeja znajmjeńša ze 16. lětstotka Hrodźišćanskej wosadźe. Droždźijske dźěći chodźachu do Worcynskeje šule.

## Zajimawostki

Dwuposchodowe domske čo. 17 ze stołom w přizemju a walbowej třěchu steji pod pomnikoškitom. K dworej słuša něhdyša kowarnja ze stykami w hornim poschodźe. Juhozapadnje wsy so při Wadečanskim puću kamjentnej křižej namakataj.

Hłowne jednanje Jurja Wjeloweje knihi *Robotow pak njebě kónc* hraje w Droždźiju.

## Wosobiny
* Jan Swora (1821–1912), wojnar a wjednik pobožnych lutherskich Serbow
* Herman Šleca (1892–1948), wučer a wědomostnik, organizator narodneho žiwjenja
* Měrćin Kerk (1896–1965), pjekarski mišter a kulturny prócowar
* Alfred Měškank (1927–2016), sorabist, rěčewědnik‎ a přełožowar

## Žórła


## Wotkazaj

*